Solidariteit besoek UP-kampus om die stand van veiligheid te bepaal - Solidariteit WêreldSolidariteit Wêreld
Tuis › Mediaverklarings › Solidariteit besoek UP-kampus om die stand van veiligheid te bepaal
Maandag | 29 Februarie | 2016
’n Waarnemingspan van die vakbond Solidariteit het vandag besoek by die Universiteit van Pretoria (UP) afgelê om vas te stel of die kampus vandag veilig is vir sy lede om hul werk op dié kampus weer normaal voort te sit.
Dit volg nadat EFF-betogers steeds gedreig het om die kampus vandag onregeerbaar te maak totdat daar aan hul eise gehoor gegee word. Solidariteit het gister by ’n mediakonferensie, in samewerking met AfriForum en die ANC-alliansie in Gauteng, planne uiteengesit sodat die UP weer vandag akademiese verrigtinge veilig sou kon voortsit.
Volgens Dirk Hermann, bestuurshoof van Solidariteit wat deel van die waarneemspan uitgemaak het, is streng sekuriteit op die kampus ontplooi om die veiligheid van personeel en studente te verseker. Daar is ’n sterk polisieteenwoordigheid en voorkomingsplanne is gereed. “Geen oproeriges was vandag nog op die kampus sigbaar nie en die kampus funksioneer tans sonder enige voorvalle. Ons is ook tevrede met die reaksieplanne indien enige voorvalle sou plaasvind,” het Hermann verduidelik.
“Die UP-bestuur het ook hul planne om volhoubare personeelveiligheid te verseker aan ons gekommunikeer. Solidariteit ondersteun die universiteit se besluit om orde op die kampus te herstel. Ons kan ons lede gerusstel dat die kampus op die oomblik ’n veilige omgewing is. Solidariteit sal egter die situasie steeds monitor en as daar enige verandering kom, sal ons dit onmiddellik kommunikeer,” het Hermann gesê.
Solidariteit het intussen ’n memorandum aan prof. Cheryl de la Rey oorhandig wat deur personeellede onderteken is.
Volg die skakel om Dirk Hermann se video-opname tydens die besoek te besigtig
Die Solidariteit-span wat vroeër die UP se hoofkampus besoek het om vas te stel of die kampus veilig is vir lede.